Man vir eers vry ná hy vriendin glo vermoor | Netwerk24
Man vir eers vry ná hy vriendin glo vermoor
Deur Cara-Lee Dorfling 15 September 2020 17:10
Die man wat vir die moord op sy vriendin in Despatch aangekeer is, is vrygelaat voordat hy in die hof verskyn het.
Die 49-jarige man is Sondag by sy huis in Elandstraat op 'n aanklag van moord in hegtenis geneem nadat hy sy 36-jarige vriendin se dood by die polisie aangemeld het, het Netwerk24 vroeër berig.
Volgens kapt. Gerda Swart, polisiewoordvoerder, het die landdroshof in Uitenhage Maandagmiddag besluit om voorlopig nie die saak op die hofrol te plaas nie, aangesien daar nog uitstaande getuienis is.
Swart sê sodra die nodige verklarings en bewysstukke bekom is, sal die saak weer na die hof verwys word.
Die verdagte is Maandag vrygelaat.
Hy is Sondag vir die moord in hegtenis geneem nadat die polisie inligting ontvang het dat hy die slagoffer na bewering erg aangerand het.
Na verneem word woon die slagoffer en die verdagte op 'n kleinhoewe waar hy as arbeider in diens is.
Verder word beweer die verdagte het die slagoffer Saterdagmiddag na 'n nabygeleë rivier geneem, waar hy haar gekonfronteer het omdat sy glo vroeër saam met 'n ander man gesien is. Die verdagte het haar glo hier met 'n plank aangerand, waarna hy haar na hul huis gedra het. By die huis is sy glo verder aangerand.
Die verdagte het vroeg Sondagoggend die huis vir werk verlaat. Hy is etenstyd terug huis toe waar hy glo die slagoffer dood aangetref en die polisie gebel het.